text: Klar til kamp mod køer
  08 juni 2016 kl. 17.46
  Business Horsens sender et nødråb til transportministeren om trængselssituationen på motorvej E45.
  Trafikken på hovedfærdselsåren omkring Horsens er nu så voldsom, at eksportfirmaer oplever tab i produktiviteten på grund af lange køer på strækningen.
  Det skriver paraplyorganisationen for 800 medlemsvirksomheder, Business Horsens, til transportminister Hans Christian Schmidt.
  Derfor inviterer de ministeren til møde i august - ved motorvejen.
  - Jeg regner meget med, at vi får dem i tale, siger bestyrelsesformand i Business Horsens, Finn Damkjær Pedersen, til TV SYD.
  Organisationen frygter for erhvervslivet langs motorvejen.
  - Der er så meget trafik på E45, at det hæmmer væksten for virksomheder i området, slutter Finn Damkjær Pedersen.
  